Referendum fl-Eġittu dwar kostituzzjoni ġdida kiseb l-appoġġ ta’ tmienja u disgħin fil-mija ta’ dawk li ħarġu jivvutaw. Madankollu, mill-50 miljun votant, ħarġu jivvutaw 38.6% tal-elettorat. L-abbozz ta’ kostituzzjoni ġdida se jieħu post dik introdotta mill-President Mohammed Mursi qabel ma tneħħa mill-poter. Il-votazzjoni saret nhar it-Tlieta u l-Erbgħa, iżda kienet bojokottjata mill-membri tal-Fratellanza Musulmana, il-moviment Islamiku li jrid jara lill-eks President Mursi fis-setgħa. Numru ta’ nies mietu fi ġlied vjolenti li fih kienu involuti l-partitarji ta’ Mursi fl-ewwel jum tal-votazzjoni.